b'\n_START_ARTICLE_\nSramni\xc4\x8dna zrast\n_START_SECTION_\nZgradba\n_START_PARAGRAPH_\nSramni\xc4\x8dna zrast je nesinovialni drsni sklep. Njena \xc5\xa1irina spredaj meri okoli 3\xe2\x80\x935\xc2\xa0mm, zadaj je o\xc5\xbeja. Povezuje jo vezivna hrustan\xc4\x8devina. Vsebuje lahko votlinico, zapolnjeno s teko\xc4\x8dino. Skoznjo ne poteka nobena \xc5\xbeila; kompresivne sile, ki delujejo nanje bi lahko po\xc5\xa1kodovale \xc5\xbeilje, ki bi se nahajalo v strukturi. Konca obeh sramnic prekriva tanka plast hialine hrustan\xc4\x8devine, ki se pritrjuje na vezivno hrustan\xc4\x8devino. Vezivnohrustan\xc4\x8devinasti disk v zrasti je oja\xc4\x8dan z ve\xc4\x8d vezmi (ligamenti), med drugimi z zgrnjo in spodnjo sramni\xc4\x8dno vezjo, ki dajeta zrasti najve\xc4\x8djo stabilnost. Sprednje in zadaj\xc5\xa1nje vezi so \xc5\xa1ibkej\xc5\xa1e.\n_START_SECTION_\nVezivna hrustan\xc4\x8devina\n_START_PARAGRAPH_\nVezivno hrustan\xc4\x8devino gradijo majhni snopi\xc4\x8di vlaken kolagena I, med katerimi so ume\xc5\xa1\xc4\x8dene celice hrustan\xc4\x8devine, ki deloma spominjajo na celice, ki gradijo kite. Kolagenska vlakna so obi\xc4\x8dajno razvr\xc5\xa1\xc4\x8dena v vzorcu, ki poteka vzporedno s silami, ki delujejo na tkivo. Vsebujejo le malo glikozaminoglikanov (2\xc2\xa0% suhe mase). Glikozaminoglikani so dolge, nerazvejane polisaharidne molekule, zgrajene iz ponavljajo\xc4\x8dih se disaharidnih enot. Vezivne hrustan\xc4\x8devine ne obdaja perihondrij, t. j. \xc4\x8dvrsto, o\xc5\xbeiljeno vezivo.\n_START_SECTION_\nHialina hrustan\xc4\x8devina\n_START_PARAGRAPH_\nHialina hrustan\xc4\x8devina je bel hrustanec, ki obdaja konce dolgih kosti in ima zelo omejeno sposobnost regeneracije. Pri samoobnavljanju se pogosto hialina hrustan\xc4\x8devina nadomesti s podobno, a manj trdno vezivno hrustan\xc4\x8devino.\n_START_SECTION_\nRazvoj\n_START_PARAGRAPH_\nSramni\xc4\x8dna zrast pri novorojencu meri v \xc5\xa1irino okoli 9\xe2\x80\x9310\xc2\xa0mm in vsebuje debel hrustan\xc4\x8devinast diska. Na sredi adolescence se dose\xc5\xbee kon\xc4\x8dna velikost. V odraslosti se disk tanj\xc5\xa1a. Pri \xc5\xbeenskah je nekoliko debelej\xc5\xa1i in omogo\xc4\x8da ve\xc4\x8djo gibljivost medeni\xc4\x8dnih kosti in pro\xc5\xbenost med porodom.'